tartuNLP/wikipedia-smugri-20251201 huggingface dataset:
Etelä-Amerikan laatta

Etelä-Amerikan laatta on yksi maapallon seitsemästä suuresta litosfäärilaatasta. Se kattaa koko Etelä-Amerikan mantereen sekä noin puolet eteläisestä Atlantin valtamerestä, ja luetaan mannerlaataksi. Pohjoisessa laatta rajoittuu Karibian ja Pohjois-Amerikan laattoihin, idässä Afrikan laattaan, etelässä Antarktiksen ja Scotian laattaan ja lännessä Nazca-laattaan.
Liike.
Maapallon litosfäärilaatat ovat jatkuvassa, hitaassa liikkeessä. Etelä-Amerikan laatta liikkuu likimain länteen, noin 30 millimetriä vuodessa, jolloin se törmää vastakkaiseen suuntaan liikkuviin Antarktiksen ja Nazca-laattaan. Samaan aikaan laatta erkanee idässä Afrikan laatasta. Etelä-Amerikan ja Karibian sekä Pohjois-Amerikan laattojen saumakohdat ovat varsin epämääräisiä, eivätkä ne liiku säännöllisesti toisiinsa nähden.
Etelä-Amerikan ja Nazca- sekä Antarktiksen laattojen törmäysvyöhykkeeseen on muodostunut mahtava Andien vuorijono, joka ulottuu Kolumbian pohjoisosista Chilen eteläkärkeen saakka. Samaan aikaan meren pohjaan on syntynyt syvänmeren hautojen ketju, kun mereiset Nazca- ja Antarktiksen laatta ovat työntyneet mantereisen Etelä-Amerikan laatan alle. Syvin hautavajoamista on Perun-Chilen hauta, joka ulottuu 8 066 metrin syvyyteen.
Etelä-Amerikan ja Afrikan laattojen erkaneminen toisistaan puolestaan leventää eteläistä Atlanttia.
Hasardit.
Litosfäärilaattojen törmäysvyöhykkeet ovat yleisesti hyvin vulkaanisesti aktiivista ja maanjäristysherkkää seutua. Maanjäristykset rannikolla tai merenpohjassa lähellä rannikkoa voivat myös synnyttää tuhoisia tsunameja. Etelä-Amerikan laatan länsireunalla on lukuisia tulivuoria, ja historia tuntee useita voimakkaita maanjäristyksiä tapahtuneen alueella. Viimeisin suurkatastrofin aiheuttanut järistys sattui Chilessä vuonna 2010; episentrumi sijaitsi Maulen alueella ja voimakkuus oli 8,8 magnitudia.
Valkovatsadrongo

Valkovatsadrongo ("Dicrurus caerulescens") on drongojen heimoon kuuluva varpuslintu.
Levinneisyys.
Valkovatsadrongoa tavataan Intiassa, Nepalissa ja Sri Lankassa. Sen on kuvattu olevan paikallisesti yleinen Nepalissa alle 305 metrin korkeudella, harvinainen Intiassa ja yleinen Sri Lankan alankoalueilla. Laji on luokiteltu elinvoimaiseksi.
Varisdrongo

Varisdrongo ("Dicrurus annectens") on drongojen heimoon kuuluva varpuslintu.
Levinneisyys.
Varisdrongoa tavataan Intian niemimaan pohjoisosissa ja Kaakkois-Aasiassa. Intian niemimaalla sitä on kuvattu paikallisesti yleisestä paikallisesti runsaslukuiseksi. Laji on luokiteltu elinvoimaiseksi.
Grimes

Claire Elise Boucher (s. ), taiteilijanimeltään Grimes, on kanadalainen muusikko, tuottaja ja musiikkivideoiden ohjaaja. Grimesin musiikki on elektronista ja kokeellista poppia. Hän on julkaissut viisi albumia: "Geidi Primes" (2010), "Halfaxa" (2010), "Visions" (2012), "Art Angels" (2015) ja "Miss Anthropocene" (2020). Lisäksi hän on tehnyt kanadalaisartisti d’Eonin kanssa yhteisen EP-levyn "Darkbloom", joka julkaistiin vuonna 2011. Vuonna 2013 Grimes sai Webby-palkinnon vuoden artistina.
Ura.
Grimes varttui Brittiläisen Kolumbian Vancouverissa. Hän aloitti musiikkiuransa ystävänsä yhtyeen taustalaulajana. Hän julkaisi kaksi ensimmäistä albumiaan, "Geidi Primes" ja "Halfaxa", vuonna 2010. Kaksi vuotta myöhemmin Grimes solmi levytyssopimuksen 4AD-yhtiön kanssa ja julkaisi läpimurtoalbuminsa "Visions". Seuraavana vuonna hän solmi levytyssopimuksen Roc Nation -yhtiön kanssa ja julkaisi neljännen albuminsa "Art Angels" vuonna 2015. Hänen viides albuminsa "Miss Anthropocene" julkaistiin helmikuussa 2020. 
Yksityiselämä.
Grimes seurusteli Teslan toimitusjohtajan Elon Muskin kanssa vuodesta 2018 vuoteen 2021 asti. He tutustuivat toisiinsa Twitterin kautta. Helmikuussa 2020 Grimes kertoi odottavansa lasta ja vahvisti myöhemmin Muskin olevan lapsen isä. Heidän poikansa syntyi toukokuussa 2020.
SK Horácká Slavia Třebíč

SK Horácká Slavia Třebíč on tšekkiläinen jääkiekkoseura Třebíčin kaupungista. Seura on perustettu vuonna 1928 ja se pelaa Tšekin toiseksi korkeimmalla sarjatasolla Maxa Ligassa. 
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Soricomorpha

Soricomorpha on tieteellisessä luokittelussa aiemmin käytetty nisäkkäisiin kuuluva lahko. Siihen kuuluivat almikit, päästäiset, kontiaiset sekä jättiläispäästäiset, jonka kaikki lajit ovat kuolleet sukupuuttoon.
Soricomorpha oli parafyleettinen ryhmä, sillä se sulki sen ulkopuolelle päästäisten sisarryhmän, siilit. Uudeksi monofolyyttiseksi ryhmäksi luotiin Eulipotyphla.
Jalkapallon I divisioonan kausi 1987

Jalkapallon I divisioonan kausi 1987 oli Suomen jalkapallon toiseksi korkeimman sarjatason kausi. Kausi pelattiin 12 joukkueen kaksinkertaisena sarjana. Voittaja Oulun Työväen Palloilijat nousi suoraan Mestaruussarjaan. Toiseksi sijoittunut Grankulla IFK karsi Mestaruussarjapaikasta Kemin Palloseuran kanssa. KePS säilytti paikkansa Mestaruussarjassa. Kolme viimeistä joukkuetta putosivat suoraan II divisioonaan.
Karsinta Mestaruussarjaan.
Kemin Palloseura säilytti paikkansa Mestaruussarjassa yhteismaalein 7–2.
Niilo Ryti

Niilo Erik Ryti (8. syyskuuta 1919 Helsinki – 25. joulukuuta 1997 Helsinki) oli suomalainen diplomi-insinööri, tekniikan lisensiaatti ja tekniikan kunniatohtori. 
Ryti työskenteli G. A. Serlachius Osakeyhtiön Kankaan paperitehtaalla vuosina 1945-1960, ensin käyttöinsinöörinä ja vuodesta 1950 teknisenä johtajana, ja edelleen vuosina 1960-63 Wilh. Schauman osakeyhtiön Pietarsaaren paperitehtaan teknisenä johtajana. Vuosina 1963–1977 hän toimi Teknillisen korkeakoulun paperitekniikan professorina, vuosina 1977–1979 Jaakko Pöyry international osakeyhtiön toimitusjohtajana ja vuosina 1979–1982 Jaakko Pöyry -yhtiöiden johtoryhmän jäsenenä. Tekniikan kunniatohtorin arvon hän sai vuonna 1981.
Niilo Rytin isä oli tasavallan presidentti Risto Ryti ja äiti Gerda Ryti. Teknillisen korkeakoulun lämpötekniikan ja koneopin professori Henrik Ryti oli hänen veljensä.
Andamaaniendrongo

Andamaaniendrongo ("Dicrurus andamanensis") on drongojen heimoon kuuluva varpuslintu.
Levinneisyys.
Andamaaniendrongoa tavataan Andamaanien saarilla. Sen on kuvattu olevan vielä yleinen. Se luokitellaankin elinvoimaiseksi, vaikka sen kanta lienee pienenemässä elinympäristöjen tuhoutumisen takia.
Celebesindrongo

Celebesindrongo ("Dicrurus montanus") on drongojen heimoon kuuluva varpuslintu.
Levinneisyys.
Celebesindrongoa tavataan kotoperäisenä Sulawesin saarella Indonesiassa. Sitä on kuvattu harvinaisesta paikallisesti suhteellisen yleiseksi. Laji on luokiteltu elinvoimaiseksi.
Filippiiniendrongo

Filippiiniendrongo ("Dicrurus balicassius") on drongojen heimoon kuuluva varpuslintu.
Levinneisyys.
Filippiiniendrongoa tavataan kotoperäisenä Filippiineillä. Sen on kuvattu olevan yleinen, ja se on luokiteltu elinvoimaiseksi.
Paljettidrongo

Paljettidrongo ("Dicrurus bracteatus") on drongojen heimoon kuuluva varpuslintu.
Levinneisyys.
Paljettidrongoa tavataan Australiassa, Indonesiassa, Papua-Uudessa-Guineassa, Filippiineillä ja Salomonsaarilla. Australian paljettidrongokannaksi arvioidaan 500 000 yksilöä. Lajin kannankehitys on vakaa, ja se on luokiteltu elinvoimaiseksi.
Suomen jääkiekon historia

Suomessa nähtiin ensimmäisen kerran jääkiekko tai sen tapaista peliä jo 1800-luvun viimeisellä vuosikymmenellä, jolloin Lennart Borgström käynnisti Helsingissä Pohjoissataman luistinradalla jääkiekon pelaamisen. Peli oli jonkinlaista jääkiekon ja jääpallon sekoitusta, eikä pelialue muistuttanut nykyisin käytettävää kaukaloa. Maaleina toimi kaksi tolppaa, mutta kentällä ei ollut minkäänlaisia reunuksia.
Borgströmin jääkiekko sai julkisuutta Suomen Urheilulehdessä huhtikuussa 1899.
Pohjoissatamassa peliä pelattiin kiinnostuksen hiipumisen takia vain yhden talven ajan ja seuraavan kerran jääkiekkoa nähtiin Suomessa vasta 1927-1928 Tampereella, jolloin insinööri Yrjö Salminen toi Pyhäjärvellä sijainneelle Tampereen Pyrinnön luistinradalle Englannista ostamiaan jääkiekkomailoja ja kiekkoja. Paikalla olleet olivat lähinnä jääpalloilijoita, jotka ottivat mailat kokeiltavakseen.
15. tammikuuta 1928 järjestettiin ensimmäinen jääkiekko-ottelu, jossa vastakkain pelasivat Tampereen Pyrintö ja Tampereen Palloilijat. Suomi hyväksyttiin kansainvälisen jääkiekkoliiton jäseneksi 10. helmikuuta 1928.
Euroopan parhaat pelaajat olivat pitkään harjoitelleet tekojäällä, mutta suomalaiset olivat täysin riippuvaisia ulkoradoista. Maan ensimmäinen tekojäärata avattiin 22.11.1956 Tampereella. Suomen kolme ensimmäistä merkittävää voittoa olivat 3–1-voitto Tšekkoslovakiasta vuoden 1967 MM-kisoissa, 5–2-voitto Kanadasta olympialaisissa 1968 ja 3–1-voitto arkkivihollisesta Ruotsista MM-kisoissa 1970.
Suomen maajoukkue nousi kansainväliseksi menestyjäksi 1960-luvulla. Calgaryn talviolympialaisissa 1988 Suomi sijoittui ensimmäisen kerran hopealle ja voitti kisoissa Neuvostoliiton numeroin 2–1.
Teemu Selänne aloitti NHL-uransa kaudella 1992–1993 ja teki suurimman suomalaissaavutuksen parantamalla Mike Bossyn tulokaskauden maaliennätystä peräti 23 maalilla. Uudeksi ennätykseksi tuli 76 maalia. Selänne teki 132 pisteellään myös tulokaskauden piste-ennätyksen. Aikaisempi oli 109 pistettä tehneen Peter Stastnyn nimissä.
Gyldendalske Boghandel

Gyldendal eli Gyldendalske Boghandel, virallisesti Gyldendalske Boghandel, Nordisk Forlag A/S on Kööpenhaminassa toimiva tanskalainen kirjankustantamo, jonka on vuonna 1770 perustanut Søren Gyldendal.
Vuonna 1925 Gyldendalin norjalainen osasto Gyldendal Norsk Forlag erosi emoyhtöstä itsenäiseksi yritykseksi, joka on nykyisin Norjan suurimpia kustannusyhtiöitä.
Naisten Liiga -kausi 2013

Naisten Liiga -kausi 2013 oli Suomen naisten jalkapallon korkeimman sarjatason kausi. Åland United voitti seuran historian toisen mestaruuden. Hopeaa voitti PK-35 Vantaa ja pronssia FC Honka.
Kausi pelattiin 10 joukkueen kaksinkertaisena sarjana, jonka jälkeen kuusi parasta joukkuetta pelasivat yksinkertaisen yläloppusarjan. Neljä viimeistä joukkuetta pelasivat kaksinkertaisen alaloppusarjan. Loppusarjoissa otettiin huomioon alkusarjojen pisteet. Alaloppusarjan viimeiseksi jäänyt joukkue putosi suoraan Naisten Ykköseen.
Pacific Southwest Airlines

Pacific Southwest Airlines, tai yleisemmin PSA oli yhdysvaltalainen lentoyhtiö, joka lensi Yhdysvaltain sisäisiä lentoja. PSA oli aikoinaan hyvin suosittu lentoyhtiö, joten matkustajia oli paljon. PSA oli tunnettu sen sloganista, "The World's Friendliest Airline" (Maailman ystävällisin lentoyhtiö). Slogan johtui siitä, että lentokoneiden nokkaan oli maalattu hymyilevä kuvio. Vuonna 1988 PSA yhdistettiin osaksi USAiria. Kenny Friedkin perusti lentoyhtiön vuonna 1943. Yhtiölle on tapahtunut yhteensä 2 kuolettavaa onnettomuutta ja 2 lentokonekaappausta. Yhdysvaltain sisäisten lentojen lisäksi PSA:lla oli myös kaksi kohdetta Meksikossa. 
Onnettomuuksia.
25.9.1978, San Diego, Kalifornia. PSA:n lento 182, Boeing 727-200 törmäsi Cessna-pienkoneeseen ja syöksyi maahan kun oli laskeutumassa Lindberghin lentokentälle, Kaliforniaan. Kaikki PSA:n 128 matkustajaa ja 7 miehistön jäsentä kuolivat. Lisäksi Cessnassa olleet 2 henkilöä ja maassa olleet 7 henkilöä menehtyivät, 9 maassa ollutta loukkaantuivat, mutta selvisivät hengissä. Kyseinen onnettomuus on kaikkien aikojen kuudenneksi tuhoisin matkustajakoneelle sattunut lento-onnettomuus Yhdysvalloissa. PSA:n lennolle 1771 nousi aiemmin potkut saanut mies, joka toi ampuma-aseen mukanaan, ampui työnantajansa, lentoemännän, lentäjät, ja mahdollisesti erään matkustamossa istuneen lentäjän.
Skeematerapia

Skeematerapia on yhdysvaltalaisen psykoterapeutti Jeffrey E. Youngin (1950-) kehittämä terapiamuoto, joka pohjautuu kognitiiviseen psykoterapiaan. Sen avulla työstetään oireiden, kuten masennuksen, ahdistuksen tai paniikkikohtausten lisäksi syvätason uskomusjärjestelmiä, niin kutsuttuja skeemoja.
Skeemat ovat "tunnelukkoja" (), joiden työstäminen terapiassa tuo helpotusta ihmisen koko elämään. Usein moninaisten oireiden takana on jokin ydintunnelukko, jonka kognitiivista terapiaa tekevät terapeutit tunnistavat potilaistaan. Tällöin tarvitaan skeemojen työstämistä. Skeemoja on vaikea muuttaa, sillä niitä pitävät yllä kognitiiviset, käyttäytymiseen ja tunnekokemuksiin sidoksissa olevat tekivät.
Ensimmäinen signaali on toteamus: - Olen aina ollut tällainen. Potilas haluaa muuttua, mutta vastustaa samalla muutosta. Hän ei ymmärrä toimintansa seurauksia, eikä havaitse itselleen haitallisia käyttäytymiskuvioita. Esimerkiksi kun potilas on joskus lapsena kokenut hylätyksi kokemisen, myöhemmin samanlaisen tai samantapaisen kokemuksen yhteydessä tuon aiemman kokemuksen tunne aktivoituu hänessä uudelleen.
Skeematerapian päämääränä on se, että potilas ymmärtää mistä hänen oireensa johtuvat. Se on kognitiivisen psykoterapian tekniikka, jonka avulla pitkäaikaiset persoonallisuutta koskevat ongelmat on mahdollista purkaa ja selvittää.
Peräsindrongo

Peräsindrongo ("Dicrurus hottentottus") on drongojen heimoon kuuluva varpuslintu.
Levinneisyys.
Peräsindrongoa tavataan laajalla alueella Etelä-, Itä- ja Kaakkois-Aasiassa. Sen maailmanlaajuisen kannan kokoa ja kannankehitystä ei tunneta, mutta laji on luokiteltu elinvoimaiseksi.
Bassaricyon neblina

Bassaricyon neblina on hiljattain erilliseksi lajiksi tunnistettu puolikarhuihin kuuluva eteläamerikkalainen petoeläin. Sen tieteellinen lajikuvaus julkaistiin 15. elokuuta 2013, jolloin asiasta tiedotettiin laajasti. "Bassaricyon neblina" on pienempi kuin muut olingojen suvun lajit ja myös koko puolikarhujen heimon pienin laji. Sitä esiintyy Andien pohjoisosissa keskisestä Kolumbiasta Ecuadorin länsiosiin. "Bassaricyon neblina" oli ensimmäinen uusi havaittu eteläamerikkalainen lihaa syövä nisäkäslaji 35 vuoteen. Lajin yksilöitä oli ollut esillä muun muassa eläintarhoissa, mutta ne oli aiemmin sekoitettu muihin olingolajeihin.
Tuntomerkit.
"Bassaricyon neblina" kuuluu olingojen sukuun, ja on kooltaan pienempi kuin muut olingot. Se painaa keskimäärin 900 grammaa ja on puolikarhujen heimon pienin laji. 
Sen turkki on paljon karvaisempi kuin suvun muiden lajien; sillä on myös erilainen hampaisto, lyhyempi häntä ja pienemmät korvat kuin lähisukulaisillaan.
Morfologisten erojen perusteella "Bassaricyon neblina" -laji jaettiin lajikuvauksen yhteydessä neljään alalajiin: "Bassaricyon neblina neblina", "B. n. osborni", "B. n. hershkovitzi" ja "B. n. ruber".
Levinneisyys ja elinympäristö.
Lajia esiintyy Andien pohjoisosissa noin 1500–2750 metrin korkeudessa merenpinnasta, kun taas muiden olingojen elinympäristö on huomattavasti alempana. Lajin yksilöitä on havaittu sademetsässä keskisestä Kolumbiasta Ecuadorin länsiosiin. Sen ei uskota olevan vaarassa hävitä sukupuuttoon, mutta on arvioitu, että 40 prosenttia sen luontaisista asuinmetsistä on hävitetty.
Elintavat.
"Bassaricyon neblina" on kaikkiruokainen, mutta pääasiallisesti kasvinsyöjä, joka syö lähinnä hedelmiä kuten viikunoita, mutta myös hyönteisiä ja mettä, minkä takia lajin uloste koostuu tyypillisesti mustikan kokoisista papanoista. Lajin uskotaan olevan parhaiten yksinään viihtyvä yöeläin. "Bassaricyon neblina" vaikuttaa viettävän aikansa lähes yksinomaisesti puissa. Sillä on yksi maitorauhanen, ja sen uskotaan synnyttävän yhden poikasen kerrallaan.
Löytäminen.
"Bassaricyon neblinan" tunnistamisesta omaksi lajikseen tiedottivat 15. elokuuta 2013 Smithsonianin-instituutin National Museum of Natural Historyn kuraattori Kristofer Helgen ja Pohjois-Carolinan luonnontieteiden museon olingoasiantuntija Roland Kays avustajineen. Helgen havaitsi Bassaricyon neblinan sukunsa muista lajeista erilliseksi lajiksi tehtyään DNA-testin Chicagon Field Museum of Natural Historyssa säilytetyille yksilöille.
Osittain kaikkiruokaisena lajina "Bassaricyon neblina" oli 35 vuoteen ensimmäinen Amerikan mantereelta tunnistettu uusi lihaa syövä nisäkäslaji. Sitä ei ollut aiemmin ymmärretty omaksi lajikseen, vaikka siitä oli tehty jatkuvasti havaintoja ja sitä oli jopa pidetty julkisesti esillä. Aiemmin se oli sekoitettu sukulaisiinsa olingoihin. Tällainen yleisölle näytteillä ollut yksilö oli Washington National Zoological Parkissa asunut ja useissa muissa eläintarhoissa kiertänyt Ringerl, jota tutkijat olivat turhaan yrittäneet saada lisääntymään muiden olingojen kanssa ymmärtämättä, että kyseessä olivat eri lajit. Ringerl kuoli vuonna 1976.
Pikkuviiridrongo

Pikkuviiridrongo ("Dicrurus remifer") on drongojen heimoon kuuluva varpuslintu.
Levinneisyys.
Pikkuviiridrongoa tavataan Intian niemimaan pohjoisosissa ja Kaakkois-Aasiassa. Sen on kuvattu olevan melko yleinen Intiassa ja Bhutanissa ja paikallisesti yleinen Nepalissa 915–1 800 metrin korkeudella merenpinnasta. Laji on luokiteltu elinvoimaiseksi.
Pronssidrongo

Pronssidrongo ("Dicrurus aeneus") on drongojen heimoon kuuluva varpuslintu.
Levinneisyys.
Pronssidrongoa tavataan Etelä- ja Kaakkois-Aasiassa. Sen kannan kokoa ja kannankehitystä ei tunneta, mutta laji on luokiteltu elinvoimaiseksi. Pronssidrongo on kauttaaltaan kiiltävän musta. Sen elinympäristöä ovat ainavihannat ja sekametsät sekä metsien reunamaat.
Uudenirlannindrongo

Uudenirlannindrongo ("Dicrurus megarhynchus") on drongojen heimoon kuuluva varpuslintu.
Levinneisyys.
Uudenirlannindrongoa tavataan kotoperäisenä Uuden-Irlannin saarella Papua-Uudessa-Guineassa. Sen kannaksi arvioidaan 100 000–499 999 yksilöä. Laji on luokiteltu silmälläpidettäväksi, koska sitä tavataan vain pienellä alueella, ja koska sen kanta on pienenemässä elinympäristöjen tuhoutumisen vuoksi.
Hurrikaani Hortense

Hurrikaani Hortense oli vuoden 1996 Atlantin hurrikaanikauden toinen 4. luokan hurrikaani.
Tuulennopeuteen perustuvalla Saffirin–Simpsonin asteikolla Hortense luokiteltiin toiseksi ylimpään eli 4. luokkaan. Suurin osa sen tuhoista liittyi runsaisiin sateisiin. Ylittäessään Puerto Ricon ja Dominikaanisen tasavallan itäkärjen Hortense oli vain 1. luokan hurrikaani, mutta sen tulvat surmasivat 21 ihmistä. Myrsky jatkoi matkaansa luoteeseen, ja ylittäessään Nova Scotian se oli jo heikkenevä hurrikaani.
Vaikutus.
Hortense oli ensimmäinen hurrikaani 21 vuoteen Nova Scotiassa, missä sademäärät saattoivat olla 20 millimetriä tunnissa. Myrskyn nopeuden vuoksi pahimpia sateita ei kestänyt kahta tuntia kauempaa missään sen reitin varrella.
Cruzeiro do Sul

Cruzeiro do Sul on kaupunki Brasiliassa, Acren osavaltiossa. Vuonna 2010 kaupungissa oli 55 326 asukasta.
'Cruzeiro do Sul' tarkoittaa Etelän risti, ja se on saanut nimensä tähtikuvion mukaan. Se on Juruán laakson suurin kaupunki.
Cruzeiro do Sulin ympäristö on nahua-intiaanien perinteistä asuma-aluetta.
Alueen ilmasto on kuuma ja kostea. Vuoden sademäärä on yli 2000 mm, vähäsateinen kausi kestää kesäkuusta elokuuhun mutta elokuunkin sademäärä on lähes 50 mm. Alueella kasvaa trooppista sademetsää. Serra do Divisorin kansallispuisto ulottuu kaupunkiin asti.
1900-luvun alkupuolelle asti kumi oli alueen tärkein tuote, sen ohella alueelta vietiin puutavaraa. Nykyisin myös guaranan ja kassava-jauhon tuotannolla on taloudellista merkitystä. Tavaroiden kuljettaminen on kallista ja hankalaa, ja monet seudun maanviljelijöistä elävät käytännössä omavaraistaloudessa.
Pienestä koostaan huolimatta Cruzeiro do Sul on Acren länsiosan ja Brasilian Amazonian merkittävä keskus. Sinne pääsee Rio Brancosta maanteitse kuusi kuukautta vuodesta ja Jurua-jokea myöten koko vuoden ajan. Veneellä matka Manaukseen kestää kahdesta kolmeen viikkoa. Kaupungista on päivittäin lentoja Rio Brancoon.
Kansainvälinen lentoasema sijaitsee 14 km kaupungin keskustasta. Se avattiin liikenteelle vuonna 1976.
Original Me

Original Me on saksalaisen eurodanceyhtye Cascadan neljäs studioalbumi, joka julkaistiin 17. kesäkuuta 2011. Albumi nauhoitettiin vuosien 2009–2011 aikana Plazmatek Studiolla, Yanou Studio 1:llä. Albumin tuottivat Cascadan kaksi DJ:tä, Yanou ja DJ Manian, jotka ovat vastanneet aiempienkin albumien tuotosta. Albumin lajityyppi seuraa edellisen albumin, Evacuate the Dancefloorin jalanjälkiä, koostuen pääosin electropop-kappaleista ylätempoisten eurodance-kappaleiden sijaan. Sanoituksellisesti albumin kappaleet kertovat aiempien albumien kappaleiden tapaan rakkaudesta, tanssimisesta, sekä ystävyyssuhteista.
Albumi on julkaistu kahden levyn pakkauksena. Ensimmäinen levy sisältää albumin yksitoista alkuperäistä kappaletta. Toinen on puolestaan kokoelmalevy, jolla on kaikki Cascadan kansainvälisesti julkaistut singlet.
Anápolis

Anápolis on kaupunki Brasiliassa, Goiásin osavaltiossa. Vuonna 2010 kaupungissa oli 325 583 asukasta.
Kaupunki sijaitsee Corumbá-joen varrella 970 m merenpinnan yläpuolella. Se on nopeasti kasvava kaupunki joka palvelee ympäristön maanviljelystä. Siellä on lentoasema, sinne on rautatieyhteys rannikolta Rio de Janeirosta ja São Paulosta, ja sen läpi kulkee maantie osavaltion pääkaupungista Goiâniasta maan pääkaupunkiin Brasiliaan ja edelleen Sao Pauloon asti. Alueen maataloustuotteet ja kaivosteollisuuden tuotteet kulkevat Anápolisin kautta suuremmille markkinoille.
Alueella etsittiin kultaa 1700-luvulla, ja suuret joet tarjosivat hyvät kulkuyhteydet kullankaivajille. Haaveissaan pettyneitä kullanetsijöitä alkoi asettua Antas-joen varrelle, jonne kasvaneesta taloryppäästä tuli oma seurakuntansa 1871. Seurakunta rakensi Santanan kappelin, jonka suojeluspyhimys oli Pyhä Anna, murheellisten lohduttaja. Kaupunki on saanut nimensä Pyhän Annan mukaan.
Araçatuba

Araçatuba on kaupunki Brasiliassa, São Paulon osavaltiossa. Vuonna 2010 kaupungissa oli 181 579 asukasta.
Araçatuba sijaitsee Tiete-joen varrella. Joki on padottu sähköntuotannon ja kastelun takia. Ympäristössä kasvatetaan sokeriruokoa, kahvia, riisiä, maissia ja papuja. Kaupungissa jalostetaan elintarvikkeita ja puuvillaa ja tuotetaan huonekaluja ja keramiikkaa. Tuotteet kuljetetaan maanteitse Sao Paolon kaupunkiin 530 km:n päähän.
Kaupungissa on myös lentoasema.
In Love for a While

In Love for a While on Anna Rossinellin kappale, jonka on sanoittanut sveitsiläinen muusikko David Klein. Se valittiin edustamaan Sveitsiä vuoden 2011 Eurovision laulukilpailussa Düsseldorfissa, Saksassa. Rossinelli pääsi finaaliin, mutta sijoittui siellä 25:nnelle eli viimeiselle sijalle. Kappaleelle on julkaistu myös oma musiikkivideonsa 5. maaliskuuta 2011. Videolla Rossinelli ja hänen yhtyeensä esittävät kappaleen kerrostalohuoneistossa, josta on näkymä kaupunkiin.
Kappaleet.
CD Single
Jesper Damgaard

Jesper Damgaard (s. 6. toukokuuta 1975 Holstebro, Tanska) on entinen tanskalainen jääkiekkoilija ja nykyinen jääkiekkovalmentaja. Hän on kilpaillut jääkiekon maailmanmestaruuskilpailuissa vuosina 2003, 2004, 2005, 2006, 2007, 2008, 2009 ja 2010.
Damgaard on eniten maaotteluita pelannut tanskalainen. Hän on esiintynyt maajoukkuepaidassa 256 kertaa. Hän on tehnyt niissä 45 maalia ja yhteensä 114 pistettä.
Daamgaard joutui keskeyttämään kauden 2010–2011 aivotärähdyksen seurauksena. Hän yritti palata kaukaloon maailmanmestaruuskilpailuissa 2011, mutta ei pystynyt pelaamaan aivotärähdyksen aiheuttamien jälkivaikutusten takia.
Daniel Kreutzer

Daniel Kreutzer (s. 23. lokakuuta 1979 Düsseldorf, Länsi-Saksa) on saksalainen entinen jääkiekkohyökkääjä, joka pelasi yli 900 ottelua Saksan DEL-liigassa. Hän edusti valtaosan urastaan Düsseldorfer EG -seuraa.
Calama

Calama on kaupunki Chilessä. Vuoden 2017 väestönlaskennassa siellä oli 158 487 asukasta.
Kaupungin elinkeinoelämän veturi on kupari. Kaupunki on noin 2250 metrin korkeudessa sijaitseva tuore kaivoskaupunki, joka kasvoi vuonna 2004, kun läheisen Chuquicamatan asukkaat ja toiminnot muuttivat sinne saastumisen takia.
Calama sijaitsee Atacaman autiomaassa. Se on maailman kuivimpia paikkoja, siellä oli 400 vuoden kuivuus vuoteen 1971.
Constantin Braun

Constantin Braun (s. 11. maaliskuuta 1988 Lampertheim, Saksa) on saksalainen jääkiekkopuolustaja. Hän on pelannut siellä kaudesta 2005–2006 eteenpäin. Hän on Los Angeles Kingsin kuudennen kierroksen varaus.
Hänen nuorempi veljensä Laurin pelaa DEL-liigajoukkue Grizzlys Wolfsburgissa.
Maajoukkueura.
Braun on edustanut Saksan maajoukkuetta useasti. Maailmanmestaruuskilpailuissa hän on pelannut vuosina 2010, 2011 ja 2014. Yhteensä hänelle on kertynyt otteluita MM-tasolla 23.
Chillán

Chillán on kaupunki Chilessä. Vuonna 2017 siellä oli 184 739 asukasta.
Se perustettiin vuonna 1580 paikkaan jossa on nykyisin Chillán Viejo. Vuoden 1835 maanjäristyksen jälkeen se rakennettiin nykyiseen paikkaansa. Maanjäristykset ovat vaurioittaneet kauunkia myöhemminkin.
Curicó

Curicó on kaupunki Chilessä. Vuonna 2002 siellä oli 93 447 asukasta.
Kaupunki on vaurioitunut pahasti maanjäristyksissä vuosina 1928 ja 2010.
Carl Gyllenborg

Carl Gyllenborg (7. maaliskuuta 1679 Tukholma – 9. joulukuuta 1746 Tukholma) oli ruotsalainen valtiomies. Hän neuvotteli vuosina 1718–1719 Ahvenanmaan kongressissa rauhan solmimesta Pietari Suuren lähettiläiden kanssa. Gyllenborgista tuli Kaarle XII:n kuoltua holsteinilaisen puolueen merkittävimpiä henkilöitä. Hän kuului hattupuolueen perustajiin vuoden 1734 valtiopäivillä, ja vuonna 1739 hänet valittiin kansliapresidentiksi.
Anaso Jobodwana

Anaso Jobodwana (s. 30. heinäkuuta 1992 Aberdeen, Itä-Kap) on eteläafrikkalainen pikajuoksija.
Jobodwana sijoittui Lontoon olympialaisissa 2012 kahdeksanneksi 200 metrin juoksussa. Kazanin Universiadeissa 2013 hän voitti kultaa sekä 100 että 200 metrillä. Hän selviytyi 200 metrin loppukilpailuun vuoden 2013 maailmanmestaruuskilpailuissa Moskovassa. Hän sivusi välierissä omaa ennätystään, ja oli eränsä toinen Jamaikan Usain Boltin jälkeen. Loppukilpailussa hän sijoittui kuudenneksi. 100 metrillä hän karsiutui välierissä.
Jobodwana saavutti Pekingin MM-kilpailuissa 2015 pronssia 200 metrillä Etelä-Afrikan ennätysajalla 19,87. Hän oli parantanut maan ennätystä kahdesti jo saman vuoden toukokuussa. Pekingin kisojen 100 metrillä hänet hylättiin alkueräjuoksussa. Rio de Janeiron olympialaisissa 2016 hän karsiutui 200 metrin alkuerissä. Gold Coastin Kansainyhteisön kisoissa 2018 hän sai hopeaa 4 × 100 metrin viestissä. Rabatin Afrikan kisoissa 2019 hän saavutti pronssia 200 metrillä ajalla 20,56. Hän karsiutui 200 metrin välierissä Dohan MM-kilpailuissa 2019 ja Tokion olympialaisissa 2021.
Henkilökohtaiset ennätykset.
Lähde: IAAF, Tilastopaja
Lebu

Lebu on kaupunki Chilessä. Vuoden 2017 väestönlaskennassa siellä oli 20 989 asukasta. Kaupunki sijaitsee Tyynenmeren rannikolla Lebu-joen suulla. Kaupunki perustettiin ensimmäisen kerran vuonna 1739, mutta intiaanit tuhosivat sen useaan kertaan. Se on hiilisatama, josta on maantie- ja rautatieyhteydet lähikaupunkeihin.
Joker (kappale)

Joker on Anna Rossinellin kappale hänen Bon Voyage-debyyttialbumilta. Kappale julkaistiin digitaalisesti ladattavana 14. lokakuuta 2011. Kappaleen sanoittivat Phillipa Alexander, Ellie Wyatt, Alex Ball, ja Vicky Nolan sekä tuotti Fred Herrmann. Kappale on cover-versio belgialaisen Kato-yhtyeen kappaleesta "The Joker".
Kappaleet.
Digital Download
Temuco

Temuco on kaupunki Chilessä. Vuonna 2002 siellä oli 227 082 asukasta. Se on yksi Chilen nopeimmin kasvavista kaupungeista, jossa käy päivittäin työssä noin 50 000 lähiseudun asukasta.
Temuco perustettiin vuonna 1881. Kaupungissa on ilmavoimien tukikohta, katedraali ja yliopisto.
Maquehuen lentoasema sijaitsee 6 km kaupungin eteläpuolella. Santiagosta etelään lähtevä rautatie päättyy Temucoon. Kaupunki on myös linja-autoliikenteen solmukohta. Panamericana-valtatie kulkee kaupungin kautta.
Chimbote

Chimbote on kaupunki Perussa. Vuonna 2007 siellä oli 334 568 asukasta.
Chimbotella on luonnonsatama, ja se oli pieni kalastajakylä 1900-luvun puoliväliin, jolloin teräs- ja kalanjalostusteollisuus kasvattivat kaupunkia nopeasti. Vuonna 1970 maanjäristys vaurioitti kaupunkia pahasti, mutta se rakennettiin uusiksi 1970-luvulla.
Panamericana-valtatie kulkee Chimboten kautta, ja kaupungilla on lentoasema. Sen satamasta kulkee Santa-joen laaksossa tuotettuja maataloustuotteita (sokeriruokoa, riisiä ja puuvillaa) sekä kaupungissa tuotettuja kala- ja terästuotteita..
Chimbotessa toimii julkinen yliopisto, kaksi yksityistä yliopistoa ja yksityisen University Cesar Vallejon toimipiste.
WBFSH

World Breeding Federation for Sport Horses (WBFSH) on kansainvälinen urheiluhevosten kantakirjojen keskusjärjestö, jonka jäseninä on etupäässä erilaisia puoliverikantakirjoja. WBFSH pyrkii edistämään urheiluhevosten jalostusta monin eri keinoin. 
WBFSH seuraa jäsenkantakirjojensa menestystä kilpaurheilussa toimien siinä yhteistyössä kansainvälisen ratsastajainliiton Fédération équestre internationalen (FEI) kanssa, joka hallinnoi yleisimpiä kilparatsastusurheilun lajeja ja tilastoi ratsukoiden kisamenestyksen. WBFSH puolestaan toimittaa näihin perustuen tilastoja sekä kantakirjojen keskinäisestä menestyksestä että yksittäisten jalostusoriiden jälkeläisten menestykseen perustuvan sijoituksen eri lajeissa. 
Vuodesta 1992 WBFSH on järjestänyt vuosittain kv-mestaruuskisan jäsenkantakirjojensa parhaille nuorille hevosille koulu-, este- ja kenttäratsastuksessa.
Yhdessä WBFSH ja FEI ovat pystyneet tehokkaasti tukemaan erilaisia hevosten identifiointiin ja terveydenhuoltoon liittyviä muutoksia, kuten hevoskohtaisen tunnistenumeron, UELN:n, käyttöönottoa ja rokotuskäytäntöjen yhtenäistämistä.
Lisäksi WBFSH toimii aktiivisesti hevosjalostukseen ja sen tutkimukseen sekä tautiriskien vähentämiseen liittyvissä asioissa monin eri tavoin. WBFSH on esimerkiksi saanut aikaan ohjeistuksen pakastesperman laadulle ja käytännöille, johon sen jäsenkantakirjat ovat sitoutuneet. Se pyrkii myös luomaan standardit hevosten röntgentutkimuksiin.
Päivi Rintaniemi

Päivi Maria Johanna Rintaniemi (o.s. Blomberg, s. 24. syyskuuta 1956 Nurmo) on suomalainen keramiikkataiteilija ja yrittäjä.
Rintaniemi pääsi ylioppilaaksi 1979 Seinäjoen lukiosta ja valmistui Taideteollisesta korkeakoulusta taiteen maisteriksi 1987 ja taiteen pedagogiksi 1994. Hän toimi kymmenisen vuotta Jurvan käsi- ja taideteollisuusoppilaitoksessa esinesuunnittelun lehtorina ja taideaineiden opettajana. Vuonna 1986 hän perusti oman Amfora-keramiikkastudion Seinäjoelle, jossa hän suunnittelee ja valmistaa sekä käyttökeramiikkaa että uniikkiveistoksia.
Rintaniemi on pitänyt yksityisnäyttelyjä Suomen lisäksi Alankomaissa, Belgiassa, Italiassa ja Japanissa. Hän on lisäksi osallistunut kymmeniin suomalaistaiteilijoiden yhteisnäyttelyihin eri puolilla maailmaa.
Rintaniemen keramiikkayritys Studio Amfora Ky valmistaa Seinäjoella käyttö- ja koristekeramiikkaa alihankkijoineen noin kymmenen hengen voimin. Tuotantoteknologian suunnittelusta ja valmistuksesta vastaa pitkälti insinööriaviomies Markku Rintaniemi. Amfora-mallistoon kuuluu keramiikkaesineiden lisäksi kodintekstiilejä. Yrityksen tuotteita viedään muun muassa Japaniin.
UELN

Universal Equine Life Number (UELN) on kansainvälinen hevosprojekti, jonka tarkoituksena on ottaa käyttöön hevoskohtainen tunnistenumero, jolla pystytään luotettavasti tunnistamaan jokainen hevosyksilö. UELN luotu niin hevosjalostuksesta, kilpailutoiminnasta kuin hevosten yleisestä rekisteröinnistä vastaavien erilaisten virallisten hevos- ja hevosurheilujärjestöjen käyttöön.
Kunkin yksittäisen hevosen UELN-numero koostuu 15 numeron sarjasta, josta ensimmäiset kolme numeroa määrittävän hevosen ensirekisteröinnin suorittavan maan, seuraavat kolme rekisteröinnistä vastaavan rekisterin ja loput yhdeksän numeroa on varattu kunkin rekisterin omaan käyttöön. 
UELN projektipäällikkö Bérengère Lacroix esitteli 2011 Melbournessa pidetyssä Equitana-messuilla projektin yksityiskohtaisest:
UELN-organisaatio tarjoaa hakupalvelun, jonka avulla voi selvittää niin maakohtaiset kuin yksittäisten järjestöjen ja hevosrotujen UELN-koodit, UELN-koodeja myöntävien organisaatioiden yhteystiedot ja lopuksi vielä UELN-numeron perusteella sitä vastaavan organisaation. 
UELN-jäsenjärjestöt.
UELN käyttöönottoon sitoutuneita järjestöjä ovat muun muassa:
UELN Euroopassa.
UELN on ollut käytössä Euroopan unionissa vuodesta 1999, ja se on muuttunut pakolliseksi vuodesta 2009 alkaen. 
UELN, yhtenäistetyt ja pakolliset hevospassit ja hevosten mikrosirutus ovat kaikki uusia ja yhteensovitettuja hevosen tunnistuksen 2010-luvun taitteessa voimaanastuneita varmennuskeinoja EU-maissa.
Samankaltaista standardia pyritään luomaan ja noudattamaan muuallakin maailmassa.
Lattomeren kirkko

Lattomeren kirkko sijaitsee Porin Lattomerellä, noin kymmenen kilometriä kaupungin keskustan eteläpuolella. Se on rakennettu rukoushuoneeksi vuonna 1900 ja vihitty kirkoksi 1955.
Entistä rukoushuonetta laajennettiin 1921 ja 1935. L-muotoisen rakennuksen toisessa päässä on kaksinivelinen kellotorni, jonka pohjakerroksessa on kerhotiloja.
Kellotornissa on kaksi kelloa, molemmat vuodelta 1921. Kirkkosalissa on puinen taitekatto ja siellä on istumapaikkoja 250 henkilölle.
Kirkon alttaritaulun aiheena on "Pietari vajoaa veteen", ja se on maalattu vuonna 1921. 
Hautausmaa.
Lattomeren hautausmaa on paikallisen rukoushuoneyhdistyksen ylläpitämä ja sijaitsee noin kilometrin päässä kirkosta. Hautausmaalla on sankarihauta, jonne on haudattu 19 vainajaa sekä paikalle vuonna 1952 pystytetty muistomerkki. Lisäksi hautausmaalla on sisällissodan punaisten muistomerkki.
Väinölän kirkko

Väinölän kirkko on Porin Väinölän kaupunginosassa sijaitseva kirkko, joka on valmistunut vuonna 1956. Sen on suunnitellut arkkitehti Keijo Valli. Kirkon yhteydessä on myös seurakuntatalo.
Teljän seurakunta toimittaa Väinölän kirkossa pidettävät jumalanpalvelukset yhteistyössä Suomen Luterilaisen Evankeliumiyhdistyksen kanssa. Kirkon ja seurakuntatalon tiloissa kokoontuu osa seurakunnan kerhoista, piireistä ja kuoroista. Siellä on myös diakoniatyöntekijän ajanvarauksellinen vastaanotto. Teljän seurakunnan nuorilla on omat tilat kirkon kellarikerroksessa. Kirkon yhteydessä on myös asunto, jota seurakunta voi tarjota lyhytaikaiseen hätämajoitukseen.
Rakennukseen tehtiin vuonna 2019 laaja peruskorjaus, jolloin muun muassa tilajakoja uusittiin ja taloon asennettiin hissi.
Sullana

Sullana on kaupunki Perun pohjoisosassa, Piuran alueella. Vuonna 2007 siellä oli noin 182 000 asukasta.
Sullana sijaitsee rannikon autiomaassa Chira-joen varrella. Se on jokivedellä kasteltavan puuvillanviljelyalueen keskus, jossa on puuvillakehräämöitä ja puuvillansiemenöljypuristamoja. Tuotteet kuljetetaan alueen pääkaupungin Piuran satamaan.
Cabimas

Cabimas on kaupunki Venezuelassa Zulian osavaltiossa. Vuonna 2011 siellä oli 255 567 asukasta.
Kaupunki sijaitsee Maracaibojärven rannalla, ja se on Ambrosion öljykenttien keskus.
Piusan hiekkakivikaivos

Piusan hiekkakivikaivos sijaitsee Kaakkois-Virossa Võrun kunnan Piusan kylässä. Kaivoksesta on louhittu kvartsihiekkaa lasiteollisuuden käyttöön vuosina 1922–1966. Kaivos sijaitsee Valga-Koidula-rautatien varrella, Piusan rautatieaseman välittömässä läheisyydessä. Piusaan on kesäaikana päivittäinen junayhteys Tartosta.
Kaivoksessa on käytäviä noin 30 kilometriä, jotka sijaitsevat noin 40 hehtaarin alueella. Kaivoskäytävät ovat tyypillisesti 2–3 metriä leveitä ja korkeita. Vierailijat eivät nykyään pääse sortumavaaran takia varsinaisiin käytäviin. 
Kaivoskäytävät ovat noin 4 000 lepakon talvehtimispaikka. Nykyään kaivos on suojelualue ja matkailukohde, jossa on opastuskeskus. Lähistöllä on myös savipaja ja kauppa.
What About My Dreams?

What About My Dreams? on unkarilaislaulaja Kati Wolfin kappale hänen Vár a Holnap-debyyttialbumilta. Kappaleella Unkari liittyi takaisin Euroviisuihin Düsseldorfissa, Saksassa järjestetyissä vuoden 2011 Euroviisuissa. Kappale esiteltiin ensimmäisen semifinaalin jälkipuoliskolla 10. toukokuuta 2011 ja se oli niiden kymmenen parhaan joukkoon päässyt kappale, jotka pääsivät 14. toukokuuta 2011 pidettyihin finaaleihin.
Kappaleen sävelsivät Viktor Rakonczai ja Gergő Rácz, jotka molemmat esiintyivät vuoden 1997 Euroviisuissa V.I.P-yhtyeen kanssa.
Norman Bel Geddes

Norman Melancton Bel Geddes (27. huhtikuuta 1893 Adrian, Michigan – 8. toukokuuta 1958) oli yhdysvaltalainen art deco -aikakauden muotoilija ja lavastaja, jonka erikoisalaa oli aerodynaaminen ja futuristinen muotoilu.
Norman Melancton Geddes syntyi Michiganissa ja varttui Ohion New Philadelphiassa osakevälittäjän poikana. Avioituessaan 1916 Helen Belle Schneiderin kanssa pariskunta yhdisti sukunimensä muotoon Bel Geddes. Näyttelijä Barbara Bel Geddes oli heidän tyttärensä.
Bel Geddes teki alkuun lavastuksia Los Angelesissa toimineelle Little Theaterille ja siirtyi 1918 New Yorkin Metropolitan-oopperan lavastajaksi. Hän loi visuaalisen ilmeen myös moniin Broadway-esityksiin ja Sonja Henien jääshow’hin. Hän suunnitteli lavasteet Cecil B. DeMillen elokuvaan "Kahleiden katketessa" ("Feet of Clay", 1924).
Bel Geddes avasi oman teolliseen muotoiluun keskittyneen toimistonsa vuonna 1927 ilman mitään akateemista muotoilu- tai muuta koulutusta. Toimiston piirissä syntyi erilaisia kuluttajatuotteita cocktailravistimista radiovastaanotinten koteloihin. Hän loi myös futuristisia tuotekonsepteja joita ei koskaan toteutettu, kuten pisaranmuotoisen henkilöauton ja valtavan vesitasolentokoneen ”Airliner Number Four”, jossa olisi kansia ja erilaisia ajanviettotiloja kuin valtameriristeilijässä. Hänen lehtikirjoituksillaan ja vuonna 1932 julkaistulla kirjalla "Horizons" oli suuri merkitys aerodynamiikkaan eli ilmanvastuksen minimointiin perustuvalle ”virtaviivaiselle” muotoilutyylille. Hänen toinen kirjansa, "Magic Motorways" (1940) keskittyi liikennesuunnitteluun ja ennakoi tulevaa interstate-tieverkostoa kaupunkeja ympäröivine ohitusteineen. Bel Geddesin omaelämäkerta "Miracle in the Evening" julkaistiin hänen kuolemansa jälkeen 1960.
Que me quiten lo bailao

Que me quiten lo bailao oli Espanjan edustuskappale vuoden 2011 Euroviisuissa Düsseldorfissa, Saksassa, jonka esitti Lucía Pérez. Kappaleen sanoitti ja tuotti Rafael Artesero, joka valittiin "Destino Eurovisiónissa" 68 prosentin äänimäärällä edustamaan Espanjaa.
Kappale julkaistiin digitaalisesti ladattavana 25. maaliskuuta 2011 ja se on ensimmäinen single hänen Cruzo los dedos-debyyttialbumilta.
Koska Espanja kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui 25. maan joukosta sijalle 23.
Sven Felski

Sven Felski (s. 18. marraskuuta 1974 Itä-Berliini, Itä-Saksa) on entinen saksalainen jääkiekkoilija, joka pelaa laitahyökkääjänä. Hän pelasi koko ammattilaisuransa DEL-joukkue Eisbären Berlinissä. Hänet valittiin DEL:n tähdistöotteluun vuosina 2003, 2005, 2006, 2007, 2008 ja 2009. 
Felski valittiin pelaamaan Saksan joukkueeseen vuoden 2010 talviolympialaisiin. Hän oli Saksan riveissä pelannut aiemmin vuosina 1993 ja 1994 alle 20-vuotiaiden maailmanmestaruuskilpailuissa sekä aikuisten maailmanmestaruuskilpailuissa vuosina 1998, 1999, 2001, 2003, 2005, 2006, 2007 ja 2009.
Andrei Stas

Andrei Leanidavitš Stas (, , s. 18. lokakuuta 1988 Minsk, Valko-Venäjä) on valkovenäläinen jääkiekkoilija.
Stas aloitti pelaamisen Junost Minskissä vuonna 2003 ja liittyi myöhemmin Valko-Venäjän päätasolla pelaavaan Keramin Minskiin. Kaudella 2008–2009 hän debytoi KHL:ssä Dinamo Minskin paidassa. Kesäkuussa 2014 hän siirtyi venäläiseen TsSKA Moskovaan kolmen vuoden mittaisella sopimuksella.
Stas on edustanut Valko-Venäjän maajoukkuetta talviolympialaisissa vuonna 2010, alle 18-vuotiaiden maailmanmestaruuskilpailuissa 2005 ja 2006, nuorten maailmanmestaruuskilpailuissa 2007 ja 2008 sekä aikuisten maailmanmestaruuskilpailuissa 2009.
Uladzimir Dzjanisau

Uladzimir Mih’ailavitš Dzjanisau (, ; s. 29. kesäkuuta 1984 Novopolotsk, Valko-Venäjän SNT, Neuvostoliitto, nykyinen Navapolatsk, Valko-Venäjä) on valkovenäläinen uransa lopettanut jääkiekkoilija.
Ura.
Dzjanisau pelasi kaudella 2006–2007 Venäjän jääkiekon superliigassa Lada Togliattin paidassa. Kaudeksi 2007–2008 hän siirtyi tavoittelemaan NHL-paikkaa ja teki sopimuksen Colorado Avalanchen farmijoukkue Lake Erie Monstersin kanssa.
Monstersissa Dzjanisau sopeutui pohjoisamerikkalaiseen pelityyliin ja vakuutti fyysisyydellään, minkä ansiosta hän sai sopimuksen New York Rangersiin kaudeksi 2008–2009. Hän pelasi kauden farmissa Hartford Wolf Packissa. Hän paransi maali- ja pistemääräänsä edellisestä kaudesta. Hän turhautui kauden aikana, kun ei saanut Rangersista mahdollisuutta pelata NHL:ssä, ja pyysi tammikuussa, että hänet kaupattaisiin pois. Hän kuitenkin pelasi Hartfordissa loppukauden ajan.
Syyskuussa 2009 Dzjanisau kutsuttiin Washington Capitalsin harjoitusleirille. Hän ei saanut sopimusta Capitalsiin ja hylkäsi mahdollisuuden päästä try outille sen farmijoukkue Hershey Bearsiin. Hän palasi Valko-Venäjälle KHL-joukkue Dinamo Minskiin, jonka kanssa teki sopimuksen 29. syyskuuta 2009. Minskissa Dzjanisau pelasi 42 ottelua, joissa teki 14 pistettä. Joukkue jäi kauden päätteeksi pudotuspelien ulkopuolelle, eikä Dzjanisaulle tarjottu uutta sopimusta. 
29. syyskuuta 2010 Dzjanisau siirtyi sveitsiläiseen NLA-liigan joukkueeseen HC Ambri-Piottaan yhden vuoden sopimuksella.
Dzjanisau palasi Dinamo Minskiin kahdeksi seuraavaksi kaudeksi ennen siirtymistään sen KHL-kilpailijaan Salavat Julajev Ufaan 22. toukokuuta 2013. Ennen kauden alkua hänet kaupattiin Torpedo Nižni Novgorodiin 9. syyskuuta 2013.
Helmikuussa 2018 Dzjanisau ja SaiPa tekivät loppukauden mittaisen sopimuksen. Dzjanisau pelasi seitsemän runkosarjaottelua ja yhdeksän playoff-ottelua. Dzjanisau pelasi myös Valko-Venäjän maajoukkueessa Tanskan MM-turnauksessa. 
Kaudella 18/19 Dzjanisau pelasi 40 runkosarjaottelua tehoin 1+4. 
Muuta.
Dzjanisau asuu nykyjään Yhdysvalloissa.
Koidulan rautatieasema

Koidulan rautatieasema () sijaitsee Kaakkois-Virossa, Setomaan kunnan Kolodavitsan kylässä, Viron ja Venäjän rajalla. Asemalla yhdistyvät rautatiet Valgasta ja Tartosta. Koidulasta rata jatkuu rajan yli Venäjälle, Petseriin.
Rautatieasema avattiin 3. syyskuuta 2011. Aseman rakentamiseen liittyy uuden yhdysradan rakentaminen vanhalta Tartto–Petseri-radalta Valga–Petseri-radalle. Uuden rataosuuden myötä rengasradasta Tartto–Valga–Koidula tuli Viron ja EU:n sisäinen yhteys ja rajanylitysmuodollisuudet Venäjälle saadaan hoidettua asianmukaisesti. 
Liikenne.
Koidulan rautatieasemalta on kesäaikaan Elronin henkilöjunayhteys Tarttoon ja läheiseen Piusaan. Henkilöliikennettä rajan yli ei ole. 
Koidula on erityisesti tavaraliikenteen raja-asema.
Mikalai Stasenka

Mikalai Aljaksandravitš Stasenka (, ; s. 15. helmikuuta 1987 Roštšino, Neuvostoliitto) on valkovenäläinen jääkiekkoilija, jonka pelipaikka on puolustaja. Hän pelaa KHL-joukkue Severstal Tšerepovetsissa.
Stasenka pelasi Valko-Venäjän maajoukkueessa vuoden 2010 talviolympialaisissa. Hän osallistui samana vuonna myös maailmanmestaruuskilpailuihin.
Achilles Christides

Achilles Kyriako Christides (, 21. marraskuuta 1863 Konstantinopoli, Osmanien valtakunta – 18. lokakuuta 1923 Helsinki, Suomi) oli kreikkalaissyntyinen liikemies, joka asettui Suomeen ja perusti tupakkatehdas Fennian. Tehdas tunnettiin pitkään valmistamastaan Työmies-savukemerkistä.
Kreikkalainen Christideksen suku tuli Konstantinopolista Suomeen 1870-luvulla ja perusti tupakkatehtaan Hämeenlinnaan. Achilles Christides työskenteli ensin Strengbergin tupakkatehtaalla Pietarsaaressa ja aloitti 1898 paperossien valmistuksen kotinsa keittiössä Helsingin Kalevankadulla. Opittuaan taitavaksi tupakan sekoittajaksi hän perusti seuraavana vuonna oman tupakkatehtaansa naapurihuoneistoon, aluksi kahden työntekijän voimin. Yrityksen nimeksi tuli vuonna 1901 Tupakkatehdas Fennia. Saatuaan lisää varoja Christides ryhtyi tuottamaan tupakan raaka-aineita Suomeen Turkista ja Kreikasta. Vuonna 1902 Fennia lanseerasi ensimmäiset puuimukkeella poltettavat savukkeensa, joiden joukossa oli ”pöllitupakka” Työmies. Fennia valmisti aluksi myös muita savukelaatuja ja piipputupakkaa, mutta Työmiehen saavutettua suuren suosion ns. kansansavukkeena yhtiö luopui muista merkeistään ja Työmies oli sen jälkeen vuosikymmenten ajan sen ainoa tuote. Fennia nousi silti yhdeksi Suomen tunnetuimmista tupakkatehtaista. Tehdas toimi aluksi Helsingin Kalliossa, mutta siirtyi 1913 Ruoholahden kaupunginosaan.
Christides meni naimisiin suomalaisen Hulda Strömbergin kanssa ja sai Suomen kansalaisuuden. Hänet tunnettiin myös hyväntekijänä. Hän tuki runoilija Eino Leinoa ja lahjoitti 1919 Suomen puolustusvoimille ensimmäiset lentokoneet, joita ei tosin koskaan saatu toimitettua perille Suomeen. Italiasta hankitut koneet nimittäin syöksyivät maahan Alppien ylilennon aikana ja suomalaiset lentäjät saivat surmansa. Lisätäkseen Työmies-tupakan suosiota sen kohderyhmän keskuudessa Christides esiintyi 1900-luvun alussa myös työväenliikkeen hyväntekijänä. Hän lupautui maksamaan tehtaansa työntekijöiden jäsenmaksut näiden ammattiosastolle ja lahjoitti vuosina 1903–1912 viisi prosenttia yhtiönsä voitoista (yhteensä 70 000 markkaa) Helsingin Työväenyhdistyksen rakennusrahastoon.
Achilles Christideksen kuoltua vuonna 1923 perheyrityksen johto siirtyi hänen vanhimmalle pojalleen Walter Christidekselle ja tämän kuoltua jo seuraavana vuonna nuoremmalle pojalle Georg A. Christidekselle. Yritys pysyi suvun omistuksessa ja jatkoi toimintaansa Köydenpunojankadun tehdaskiinteistössä vuoteen 1961, jolloin se myytiin Rettigille. Työmies-savukkeen valmistus jatkui Turussa vuoteen 1984.
Christideksen kuolinpesä oli vielä vuonna 1939 selvästi eniten veroja maksanut henkilö tai perikunta.
Honkasuo

Honkasuo () on rakenteilla oleva asuinalue Helsingissä Malminkartanon pohjoispuolella. Honkasuo rakennetaan nykyiselle metsäalueelle Malminkartanonhuipun läheisyyteen aivan Vantaan Myyrmäen rajan kupeeseen. Honkasuolle tulee noin 1 600 asukasta.
Rakentaminen.
Honkasuota on suunniteltu monia vuosia ja rakentamisen piti alkaa vuonna 2012. Alueen asemakaava hyväksyttiin kaupunginvaltuustossa 29. elokuuta 2012.
Honkasuon kunnalistekniikan rakentaminen aloitettiin helmikuussa 2013 alueen itäosista. Honkasuolle tulee enimmäkseen pientaloja, ja alueen teema onkin matalaenergia- ja puurakentaminen. Korttelien keskelle rakennetaan puistoalue.
Alueen ensimmäisiä taloja alettiin rakentaa Naapuripellontien varteen syksyllä 2015 ja aloituskortteli käsittää neljä kaksikerroksista passiivipientaloa. Aloituskortteli valmistui kesällä 2016. Vuonna 2016 rakennettiin kahdelle tontille alueen ensimmäiset puukerrostalot. Lisäksi uusia rakennuslupia myönnettiin uusille tonteille. 
Liikenneyhteydet.
Honkasuo sijaitsee lähellä Malminkartanon ja Myyrmäen asemia, joista on yhteydet Kehärataa pitkin Helsingin keskustaan ja lentoasemalle sekä Tikkurilaan. Runkolinja 560 aloitti liikennöinnin vuoden 2015 lopulla Myyrmäen puolelta.
Helsingin sisäisen bussilinjan 37 (Kamppi–Malminkartano-Honkasuo) sekä yölinjan 39N (Asema-aukio - Malminkartano -Honkasuo) päätepysäkki siirrettiin elokuussa 2017 Naapuripellontieltä Honkasuon alueelle. Sittemmin linjan 39N on korvannut linja 30, joka kulkee nykyisen linjan 560 päätepysäkiltä Myyrmäkeen ja siitä lähes samaa reittiä kuin vanha 39.
Kirmusjärvi

Kirmusjärvi on järvi Lohjan kaupungissa Sammatin Leikkilän kylässä. Järven koko on 3,56 neliökilometriä, ja Raatinjoen-Myllyojan valuma-alue, johon se kuuluu, on noin 16 neliökilometriä. Sen suurin syvyys on kahdeksan metriä ja keskisyvyys kolme metriä. Järven rantaviivan pituus on 25,2 kilometriä.
Järvi on melko rehevöitynyt, sillä sen ympäristössä on asutusta ja viljelyä. Järven suurimmat saaret ovat Isosaari, Vohlasaari, Selkäsaari, Härkäsaari, Ketosaari ja Lehtisaari. Järveen laskee Kolmpersjärvestä Kolmpersinoja ja Silmeestä Kirmustenpuro, Kulteenoja ja Silmeenoja.
Rhabdornis grandis

Rhabdornis grandis on kottaraisten heimoon kuuluva varpuslintu. Sitä pidetään joskus filippiinienkiipijän alalajina.
"Rhabdornis grandis"ta tavataan Filippiineillä. Sen on kuvattu olevan harvinainen, ja sen kannankehitys on laskeva. Se on kuitenkin luokiteltu elinvoimaiseksi, koska sen ei uskota olevan vaarallisen harvinainen eikä vähenemisen vielä vaarantavan sitä.
Nephila komaci

Nephila komaci on suurikokoisin tunnettu hämähäkkilaji, joka kutoo verkkoja. Naaraan pituus jalkojen kanssa voi olla 12 cm ja ruumiin pituus 4 cm. Koiraat ovat pienempiä; niiden pituus jalkojen kanssa on 2,5 cm.
Lajia "Nephila komaci" elää ainakin Etelä-Afrikassa ja Mosambikissa. Siitä on myös vahvistamattomia havaintoja Madagaskarilta ja Sansibarilta. Sitä on tavattu viidestä eristyneestä metsästä, mutta kannan kokon arviointiin käytettyjen työkalujen perusteella sen esiintymisalue saattaa olla laaja. Siitä syystä laji luokitellaan elinvoimaiseksi.
Johan Gyllenstierna

Johan Gyllenstierna (1635–1680) oli ruotsalainen valtiomies. Hän oli valtaneuvos ja reduktion käynnistäjä Kaarle XI:n aikaan.
Hän sai hovikanslerin nimityksen 1666 ja valtaneuvoksen 1668. Tanskaa vastaan käydyn sodan aikana hän sai Kaarlen luottamuksen, ja kuningas omaksyi hänen ajatuksensa reduktiosta ja ylhäisaatelin vallan vähentämisestä. Ulkopoliittisissa ajatuksissaan Gyllenstierna piti tavoiteltavana yhtenäisen ja vahvan Pohjolan luomista.